
ԳՈՐԾՈՒՂՄԱՆ ԱՐԴՅՈՒՆՔՆԵՐԻ ՄԱՍԻՆ

1. Անունը, ազգանունը, զբաղեցրած պաշտոնը
Արսինե Աղաջանյան, Մասնագիտական կրթության և ուսուցման համակարգման բաժնի պետ
2. Գործուղման վայրը և ժամկետները.
Ցյուրիխ, Շվեյցարիայի Համադաշնություն, 2026 թվականի սեպտեմբերի 20-25
3. Հրավիրող կողմը.
GIZ «Մասնագիտական կրթության և ուսուցման զարգացման ու արդիականացման» (ՄԱՎԵՏԱ) ծրագիր
4. Գործուղման նպատակը (աշխատանքային ո՞ր խնդրի լուծման համար էր նախատեսված գործուղումը).
«CEMETS Reform Lab 2026» ծրագիրը մեկնարկել է 2026 թվականի հունիսի 15-ից, որի շրջանակներում նախատեսված էր մեկ աշխատաժողով-վերապատրաստում 2026 թվականի սեպտեմբերի 20-ից 25-ը Շվեյցարիայի Համադաշնության Ցյուրիխ քաղաքում:
Գործուղման հիմնական նպատակն էր 
· մասնակցել «CEMETS Reform Lab 2026» ծրագրին և ծանոթանալ Շվեյցարիայի մասնագիտական կրթության և ուսուցման համակարգի կազմակերպման, կառավարման և զարգացման առանձնահատկություններին, 
· ներկայացնել Մասնագիտական կրթության և ուսուցման համակարգում Աշխատանքի վրա հիմնված ուսուցման մոդելի կիրառման հայեցակարգը՝ շեշտադրումներ անելով գործատուների հետ ակտիվ համագործակցությանը, նոր մոդելների խթանմանը, առկա ռեսուրսների նպատակային օգտագործմանը և այլն։  
Ծրագրի շրջանակում առանձնահատուկ ուշադրություն է դարձվել մասնագիտական կրթության, աշխատաշուկայի և գործատուների մասնակցությանը, մասնագիտական կրթության կառավարման բազմակողմ ձևաչափերին, կրթության որակի ապահովմանը, մասնագիտական կրթության գրավչության բարձրացմանը և կրթություն–աշխատաշուկա կապի ամրապնդմանը։ 
Հաշվի առնելով այն, որ «Մասնագիտական կրթության և ուսուցման մասին» օրենքի դրույթներից է Աշխատանքի վրա հիմնված կրթության իրականացումը, գործուղման կարևոր նպատակներից էր նաև միջազգային փորձի համադրումը Հայաստանի Հանրապետությունում իրականացվող ՄԿՈՒ համակարգի բարեփոխումների հետ և այն հնարավոր ուղղությունների բացահայտումը, որոնք կարող են կիրառելի լինել Հայաստանի պայմաններում։
Գործուղման արդյունքում 
· ձեռք են բերվել նոր գիտելիքներ և գործնական պատկերացումներ միջազգային ՄԿՈՒ համակարգի, ինչպես նաև դրանք տեղայնացնելու հնարավորությունների վերաբերյալ, 
· ուսումնասիրվել են մասնագիտական կրթության կառավարման և գործատուների ներգրավման տարբեր մեխանիզմներ, 
· ընդլայնվել են միջազգային մասնագիտական կապերը, 
· հնարավորություն է ստեղծվել համադրելու Հայաստանի և այլ երկրների ՄԿՈՒ համակարգերի փորձը, 
· բացահայտվել են Հայաստանի պայմաններում հետագա ուսումնասիրության և հնարավոր կիրառման ենթակա մոտեցումներ, 
· ամրապնդվել է Հայաստանի մասնակցությունը միջազգային ՄԿՈՒ մասնագիտական հարթակներում։

5. Քննարկված թեմաները.
«CEMETS Reform Lab 2026» ծրագրի շրջանակում իրականացվել են դասախոսություններ, մասնագիտական քննարկումներ, խմբային աշխատանքներ, փորձի փոխանակման հանդիպումներ և ուսումնական այցեր։ 
Ծրագրի ընթացքում հնարավորություն է ընձեռվել տարբեր երկրների մասնագետների և կրթության ոլորտի պատասխանատուների հետ քննարկելու մասնագիտական կրթության զարգացման արդի մոտեցումները և տարբեր երկրների փորձը։ 
Քննարկումների ընթացքում կարևորվել են մասնավորապես հետևյալ ուղղությունները. 
· մասնագիտական կրթության երկակի համակարգի կազմակերպում և զարգացում, 
· գործատուների և մասնավոր հատվածի մասնակցությունը մասնագիտական կրթության գործընթացին, 
· պետական և տեղական ինքնակառավարման մարմինների դերաբաշխումը, 
· մասնագիտական կրթության կառավարման և ֆինանսավորման մեխանիզմները, 
· աշխատաշուկայի պահանջների հիման վրա մասնագիտությունների և կրթական ծրագրերի ձևավորում, 
· գործնական ուսուցման կազմակերպում, 
· որակի ապահովում և կրթական արդյունքների գնահատում, 
· մասնագիտական կրթության գրավչության բարձրացում, 
· սովորողից դեպի մասնագետ անցման արդյունավետ մեխանիզմներ, 
· մասնագիտական կրթության շարունակական զարգացում և ճկունություն։
Ծրագրի կարևոր բաղադրիչներից էր Շվեյցարիայի մասնագիտական կրթության և ուսուցման համակարգի գործնական ուսումնասիրությունը։ 
Առանձնահատուկ հետաքրքրություն էր ներկայացնում Շվեյցարիայի այն մոտեցումը, որի համաձայն մասնագիտական կրթությունը ձևավորվում է պետության, տեղական ինքնակառավարման մարմինների (cantons) և գործատուների/մասնավոր հատվածի համագործակցության արդյունքում։ 
Շվեյցարիայի փորձի ուսումնասիրությունը ցույց տվեց, որ մասնագիտական կրթության արդյունավետության կարևոր նախապայման է տարբեր շահագրգիռ կողմերի հստակ դերաբաշխումը և նրանց համատեղ պատասխանատվությունը կրթության արդյունքների նկատմամբ։ 
Կարևոր էր նաև հասկանալ ՏԻՄ-երի դերը մասնագիտական կրթության կազմակերպման և իրականացման գործում։ Թեև Հայաստանի Հանրապետությունում կառավարման նման համակարգը չի կիրառվում, Շվեյցարիայի փորձը կարող է օգտակար լինել կրթության կառավարման ոլորտում տարածքային և արդյունաբերական դերերի, պատասխանատուների և համագործակցության մեխանիզմների քննարկման համար։ 
«CEMETS Reform Lab 2026» ծրագրի շրջանակներում իրականացված այցերի և գործնական հանդիպումների ընթացքում (արտադրական և շինարարական ընկերություններ) հնարավորություն է ընձեռվել տեղում ծանոթանալու մասնագիտական կրթության իրականացման մեխանիզմներին և կրթություն–աշխատաշուկա համագործակցության գործնական օրինակներին։ 
Այցերի ընթացքում ուշադրություն է դարձվել. 
· սովորողների գործնական ուսուցման կազմակերպմանը, 
· կրթական հաստատությունների և գործատուների համագործակցությանը, 
· մասնագիտական հմտությունների ձևավորմանը, 
· ուսումնական միջավայրի և նյութատեխնիկական պայմանների կազմակերպմանը, 
· սովորողների մասնագիտական կողմնորոշմանն ու հետագա զբաղվածությանը։
Գործնական այցերը հնարավորություն տվեցին տեսական քննարկումները համադրել իրական աշխատանքային գործընթացների հետ և ավելի ամբողջական պատկերացում կազմել Շվեյցարիայի ՄԿՈՒ համակարգի գործարկման մասին։

6. Հանդիպումները, ելույթները, բարձրացված կամ քննարկված հարցերը.
Ծրագրի շրջանակներում հայկական կողմը ներկայացրել է Մասնագիտական կրթության և ուսուցման համակարգում Աշխատանքի վրա հիմնված ուսուցման մոդելի կիրառման հայեցակարգը՝ շեշտադրումներ անելով գործատուների հետ ակտիվ համագործակցությանը, նոր մոդելների խթանմանը, առկա ռեսուրսների նպատակային օգտագործմանը և այլն։ 
Իրավիճակի ներկայացումից հետո տեղի ունեցած քննարկումները հանգեցրեցին մի շարք կարևոր եզրահանգումների, որոնք վերածվեցին Հայաստանի ՄԿՈՒ համակարգի համար կիրառելի քայլերի և դիտարկումների, մասնավորապես.
· Գործատուների ավելի ակտիվ ներգրավում - անհրաժեշտ է շարունակաբար ընդլայնել գործատուների ներգրավվածությունը կրթական ծրագրերի մշակման, գործնական ուսուցման, սովորողների գնահատման և մասնագիտական հմտությունների ձևավորման գործընթացներում։ 
· Կրթություն–աշխատաշուկա կապի ամրապնդում - ՄԿՈՒ ծրագրերի բովանդակությունը պետք է հնարավորինս արագ արձագանքի աշխատաշուկայի փոփոխվող պահանջներին։ 
· Գործնական ուսուցման ընդլայնում - գործնական ուսուցման և իրական աշխատանքային միջավայրում մասնագիտական հմտությունների ձևավորման կարևորությունը։ 
· ՄԿՈՒ կառավարման համակարգի շարունակական կատարելագործում - կարևոր է հստակեցնել տարբեր շահագրգիռ կողմերի դերերը և ապահովել արդյունավետ համագործակցություն պետական կառավարման մարմինների, կրթական հաստատությունների և գործատուների միջև։ 
· Արդյունքահեն և կանխատեսելի մասնագիտությունների տվյալների բազայի ստեղծում – անհրաժեշտ է տարբեր մարմինների հետ համագործակցության արդյունքում ստեղծել աշխատաշուկայի պահանջների կանխատեսելիության համակարգ, ինչը կնպաստի նաև նոր և իրականում պահանջված մասնագիտությունների ներդրմանը: 
· ՄԿՈՒ գրավչության բարձրացում - մասնագիտական կրթությունը պետք է ընկալվի ոչ թե որպես կրթական այլընտրանք միայն, այլ որպես որակյալ մասնագիտական և կարիերային զարգացման հնարավորություն։ 
Վերոնշյալ դրույթների շուրջ տեղի ունեցած քննարկումների արդյունքում հայկական կողմը մշակեց Աշխատանքի վրա հիմնված կրթության լավարկված մոդել, որը հավանության արժանացավ ծրագրի փորձագետների կողմից՝ առաջարկելով մշակել կարճաժամկետ և երկարաժամկետ միջոցառումների ծրագիր: 
«CEMETS Reform Lab 2026» ծրագրին Հայաստանի մասնակցությունը կարևոր հնարավորություն էր ներկայացնելու Հայաստանի Հանրապետությունում մասնագիտական կրթության և ուսուցման ոլորտում իրականացվող բարեփոխումները և միջազգային գործընկերների հետ քննարկելու առկա մարտահրավերները։ 
Հայկական թիմի մասնակցությունը հնարավորություն տվեց նաև տարբեր երկրների ներկայացուցիչների հետ փորձի փոխանակման միջոցով ներկայացնել Հայաստանի ՄԿՈՒ համակարգի զարգացման ընթացքը, առկա խնդիրները և իրականացվող բարեփոխումների հիմնական ուղղությունները։ 
Հատկապես արժեքավոր էր տարբեր երկրների ներկայացուցիչների հետ անմիջական մասնագիտական հաղորդակցությունը և հետագա համագործակցության հնարավորությունների քննարկումը։ 
Հայկական թիմի համատեղ և հետևողական աշխատանքը նպաստեց Հայաստանի մասնակցության արդյունավետ ներկայացմանը և ծրագրի շրջանակում ձեռք բերված փորձի ամբողջական ընկալմանը։
7. Հանդիպման կամ հավաքի ժամանակ ընդունված որոշումները, պայմանավորվածությունները, ստորագրված փաստաթղթերը.
«CEMETS Reform Lab 2026» ծրագրի իրականացման ամփոփման վերջնաժամկետն է 2027 թվականի հունվարը: Մինչ այդ պետք է ներկայացվի ամբողջական զեկույց ծրագրի շրջանակներում իրականացված աշխատանքների, ինչպես նաև հստակ մշակված գործողությունների հերթականության, դրանց իրականացման, ներգրավված կառույցների և անձանց և այլնի վերաբերյալ: 
«CEMETS Reform Lab 2026» ծրագրի շրջանակում ուսումնասիրված փորձի հիման վրա որոշվել է. 
· շարունակել Շվեյցարիայի և այլ երկրների ՄԿՈՒ համակարգերի փորձի ուսումնասիրությունը, 
· ուսումնասիրել գործատուների ներգրավման արդյունավետ մեխանիզմների կիրառման հնարավորությունները Հայաստանի ՄԿՈՒ համակարգում, 
· ստեղծել տեղեկատվական բազա՝ Գործատուների միության և ասոցիացիաների համատեղ աշխատանքի արդյունքում, 
· շարունակաբար զարգացնել ՄԿՈՒ հաստատությունների և գործատուների համագործակցության ձևաչափերը, 
· մշակել գործնական ուսուցման ընդլայնման և որակի բարձրացման հնարավոր մեխանիզմներ, 
· կիրառելի փորձը ներկայացնել ՄԿՈՒ ոլորտի շահագրգիռ կառույցներին և քննարկել դրա հնարավոր տեղայնացումը, 
· շարունակել CEMETS-ի և այլ միջազգային մասնագիտական հարթակների շրջանակում Հայաստանի մասնակցությունը և համագործակցությունը։

8. Առաջարկությունները, դրանց ընթացք տալու վերաբերյալ առաջարկները՝ եղանակը, ձևը, ժամկետները, պատասխանատուները, ակնկալվող արդյունքները.
«CEMETS Reform Lab 2026» ծրագրի շրջանակներում զեկույցի ներկայացման վերջնաժամկետն է 2026 թվականի դեկտեմբերի 31-ը: 
Հայաստանի մասնակցությունը կարևոր մասնագիտական և փորձագիտական հնարավորություն էր՝ խորացնելու մասնագիտական կրթության և ուսուցման ոլորտում միջազգային փորձի վերաբերյալ գիտելիքները և հատկապես ուսումնասիրելու Շվեյցարիայի՝ գործատուների, պետության և կրթական հաստատությունների համագործակցության վրա հիմնված մոտեցումները։ 
Ծրագրի ընթացքում ձեռք բերված գիտելիքներն ու փորձը կարող են օգտակար լինել Հայաստանի Հանրապետությունում ՄԿՈՒ համակարգի շարունակական բարեփոխումների, մասնագիտական կրթության որակի բարձրացման, աշխատաշուկայի հետ կապի ամրապնդման և ՄԿՈՒ գրավչության բարձրացման ուղղությամբ հետագա աշխատանքներում։
Գործուղումը հնարավորություն տվեց ոչ միայն ուսումնասիրել միջազգային փորձը, այլև ներկայացնել Հայաստանի ՄԿՈՒ ոլորտում իրականացվող աշխատանքները, փոխանակվել փորձով և ձևավորել նոր մասնագիտական կապեր։
Առանձնահատուկ կարևորություն ունի նաև այն գիտակցումը, որ մասնագիտական կրթության բարեփոխումների վերջնական նպատակը պետք է լինի սովորողների համար ժամանակակից, աշխատաշուկային համապատասխան և արժանապատիվ մասնագիտական կրթության ու կարիերայի հնարավորությունների ստեղծումը։ Հեռանկարային նպատակ կարող է լինել այնպիսի կրթական միջավայրի ձևավորումը, որտեղ Հայաստանի յուրաքանչյուր սովորող հնարավորություն կունենա ընտրելու ժամանակակից և որակյալ մասնագիտական կրթության ուղի և դրա միջոցով կառուցելու իր մասնագիտական ապագան։
9. Ստորագրությունը, ամսաթիվը:
29 սեպտեմբեր, 2026 թ. 



